ชวนประชาชนร่วมกิจกรรมรณรงค์สัปดาห์วันความดันโลหิตสูงโลก ทดสอบคุณภาพเครื่องวัดความดันโลหิต ฟรี
นายแพทย์ศุภกิจ ศิริลักษณ์ อธิบดีกรมวิทยาศาสตร์การแพทย์ กล่าวถึงการจัดกิจกรรมรณรงค์สัปดาห์วันความดันโลหิตสูงโลก ว่าโรคความดันโลหิตสูงเป็นหนึ่งในโลกไม่ติดต่อเรื้อรัง ที่เป็นปัญหาสาธารณสุขสำคัญกำลังคุกคามสุขภาพคนไทยและคนทั้งโลก โดยพบคนไทยเป็นโรคความดันโลหิตสูงจำนวนมาก เป็นสาเหตุที่ก่อให้เกิดโรคแทรกซ้อนอื่นๆ ตามมาเช่น โรคหลอดเลือด โรคหัวใจ เครื่องวัดความดัน ถือเป็นเครื่องมือสำคัญที่ปัจจุบันนอกจากจะมีสถานพยาบาลใช้งานแล้ว ประชาชนทั่วไปยังนิยมซื้อไปใช้เองอย่างแพร่หลาย ทั้งนี้เครื่องวัดความดันโลหิต ทั้งแบบพกพาหรือที่ใช้วัดเองที่บ้าน ควรหมั่นตรวจสอบมาตรฐานอย่างสม่ำเสมอ เพื่อให้แน่ใจว่า เครื่องวัดความดันโลหิตนั้นอ่านค่าได้ถูกต้อง สมบูรณ์ วันนี้กรมวิทยาศาสตร์การแพทย์ จัดกิจกรรมรณรงค์สัปดาห์วันความดันโลหิตสูงโลก โดย สำนักรังสีและเครื่องมือแพทย์ ได้จัดให้บริการ ทดสอบคุณภาพเครื่องวัดความดันโลหิตและเครื่องวัดค่าออกซิเจนปลายนิ้ว บริการประชาชนฟรี ตั้งแต่เวลา 15.00 น.-18.00 น. ณ สถานีรถไฟฟ้าสายสีม่วงสถานีกระทรวงสาธารณสุข